[From Chapter VI, Section 39, page 217]

Banalnost jasenovačkog zla

Temu "banalnosti zla" otvorila je Hannah Arendt, koja je na temelju suđenja Adolfu Eichmannu zaključila kako zločince, poput Eichmanna, ne treba gledati kao iznimke, monstrume ni perverzne sadiste. Ona Eichmanna razotkriva u njegovoj običnosti – "takvi ljudi poput Eichmanna bili su i jesu strašno i zastrašujuće normalni", bili su u mnogim slučajevima ljudi režima, "obični ljudi" bez očitih psihopatskih ili kakvih drugih psihopatoloških tendencija. Da je bila riječ o "luđacima", bilo bi lakše objasniti njihove postupke. A takvih je bilo i u Jasenovcu – Dragutin Pudić – Paraliza, Drago Gašparović Bonzo i Ante Vrban počinili su stravične zločine, ali usprkos tome svjedoci opisuju trenutke kada su bili vrlo "normalni", čak su izražavali suosjećanje prema žrtvama ili im pomagali da se spasu. Ilija Jakovljević opisuje kako je mnogostruki ubojica Nikola Gagro zatočenicima dozvoljavao "koliko si htio vina, šljivovice i konjaka", kako su mu se "dopadali ljudi koji su voljeli dobro pojesti i popiti", kako mu je bilo drago s uglednim zatočenicima "sjesti i guckati vino".[[1]](#footnote-1)

Teza Hannah Arendt jest da je Eichmann bio zapravo jedna vrlo prosječna osoba koju je na zločinačke postupke prvenstveno poticala želja za profesionalnim obavljanjem naredbi, a manje ideologija ili politika. Banalnost u ovom kontekstu nije činjenica da su Eichmannovi postupci bili uobičajeni, nego da potencijalni Eichmann čuči u svima nama, da su njegovi postupci bili motivirani svojevrsnom glupošću i slijepim pokoravanjem autoritetima. Arendt citira i Eichmanna, koji odbija preuzeti odgovornost za počinjene zločine jer da je samo "obavljao svoj posao odnosno izvršavao naredbe". I sve se to može, manje ili više, primijeniti i na jasenovačke zločince.

Bilo bi prejednostavno sve te jasenovačke zločince nazvati "luđacima", jer uzroci njihovih zločina dobrim dijelom ne nalaze ishodište s one strane razuma.

1. Jakovljević, *Konclogor na Savi*,38; Arendt, *Eichmann in Jerusalem: A Report on the Banality of Evil*. [↑](#footnote-ref-1)